**NAVODILA ZA IZPOLNJEVANJE UGOVORA ZOPER INFORMATIVNI IZRAČUN DOHODNINE ZA LETO 2023**

Če davčni zavezanec ugotovi, da so podatki v informativnem izračunu dohodnine nepravilni ali nepopolni, mora v 15. dneh od vročitve informativnega izračuna dohodnine vložiti ugovor zoper informativni izračun dohodnine (v nadaljevanju ugovor).

V primeru, ko davčni zavezanec umre med tekom roka za ugovor, ugovora pa ni vložil, ugovor lahko vložijo njegovi pravni nasledniki. Rok za vložitev ugovora prične teči znova in sicer pravni nasledniki lahko vložijo ugovor v 15. dneh od pravnomočnosti sklepa o dedovanju.

Informativni izračun dohodnine se vroča z navadno vročitvijo, zato se šteje, da je vročitev opravljena 15. dan od dneva odpreme informativnega izračuna dohodnine (datum odpreme je naveden na kuverti) oziroma 15. dan od dneva vložitve informativnega izračuna dohodnine v portal eDavki (v kolikor ima zavezanec veljavno izjavo/pristopnico za eVročanje).

V kolikor davčni zavezanec v zakonskem roku vloži ugovor, ni dolžan poravnati obveznosti po informativnem izračunu dohodnine oziroma **ne prejme vračila na podlagi informativnega izračuna dohodnine.**

Davčni zavezanec ugovor vloži tako, da na priloženem obrazcu, obkroži številko pred ugovornim razlogom in v skladu s tem navodilom izpolni ustrezne rubrike. Ugovor lahko davčni zavezanec vloži:

* elektronsko preko storitev elektronskega poslovanja FURS eDavki, z uporabniškim imenom in geslom ali pa z digitalnim potrdilom (SIGEN-CA, SIGOV-CA, POŠTA®CA, HALCOM CA, AC NLB),
* prek mobilne aplikacije eDavki (Android, IOS),
* osebno pri kateremkoli finančnem uradu,
* po pošti (če je ugovor poslan priporočeno po pošti, dan oddaje na pošto velja za dan vložitve ugovora; ugovor, poslan z navadno pošto, pa mora k davčnemu organu prispeti najpozneje do poteka roka za vložitev ugovora).

Pod točko 1 se vpisuje le podatke o dohodkih, ki jih je v letu 2023 davčni zavezanec prejel od slovenskih izplačevalcev. Podatke o dohodkih, prejetih iz tujine, se vpisujejo pod točko 2 tega ugovora.

Podrobnejši opis za izpolnjevanje obrazca ugovora, v delu, ki se nanaša na regres za letni dopust in poslovno uspešnost, je v dokumentu [»PRIMERI PRAVILNE IZPOLNITVE OBRAZCA UGOVORA ZOPER INFORMATIVNI IZRAČUN DOHODNINE IN NAPOVEDI ZA ODMERO DOHODNINE ZA REGRES ZA LETNI DOPUST IN POSLOVNO USPEŠNOST (OZNAKA DOHODKA 1103 IN/ALI 1111)«](https://view.officeapps.live.com/op/view.aspx?src=https%3A%2F%2Fwww.fu.gov.si%2Ffileadmin%2FInternet%2FDavki_in_druge_dajatve%2FPodrocja%2FDohodnina%2FLetna_odmera_dohodnine%2FOpis%2FPrimeri_pravilne_izpolnitve_obrazca_ugovora_in_napovedi_za_regres_in_poslovno_uspesnost.docx&wdOrigin=BROWSELINK).

**1.** **spremembe in dopolnitve podatkov o dohodkih, prejetih v Sloveniji**

V primeru, ko je davčni zavezanec prejel dohodek, pa le ta v informativnem izračunu dohodnine ni naveden ali pa ni naveden v pravi višini, v tabelo dohodkov pod posamezno oznako vpiše celotno vrstico popravljenega/dodanega vira dohodka: dohodek, morebitne prispevke, stroške oziroma olajšave ter akontacijo dohodnine.

**REGRES ZA LETNI DOPUST – OZNAKA 1103**

Izplačevalec dohodka je v Povzetek obračuna dohodkov, izplačanih v obdobju od 1. 1. 2023 do 31. 12. 2023 vključil podatke o izplačanem regresu v celotnem znesku izplačanega regresa, ne glede na to, da se v davčno osnovo všteva le znesek regresa, v delu, ki presega 100% povprečne plače zaposlenih v Sloveniji, preračunane na mesec za leto, za katero se dohodnina odmerja.

Povprečna plača zaposlenih v Sloveniji za leto 2023, po podatkih Statističnega urada Republike Slovenije, znaša 2.220,95 EUR.

a.) PRIMERI IZPLAČNEGA REGRESA ZA LETNI DOPUST, KO DAVČNEMU ZAVEZANCU UGOVORA NI TREBA VLOŽITI

V primeru, ko je davčni zavezanec prejel regres v višini do vključno 100% povprečne plače zaposlenih v Sloveniji, preračunane na mesec za leto 2023, se le-ta **ne všteva** v davčno osnovo.

Primer prejetega regresa v višini 1.100,00 EUR, od katerega ni bilo obračunanih prispevkov za socialno varnost in akontacije dohodnine:

v informativnem izračunu dohodnine so pod oznako 1103 naslednji podatki

|  |  |  |  |  |  |  |
| --- | --- | --- | --- | --- | --- | --- |
| **Oznaka** | **Vrsta dohodka** | **Dohodek** | **Prispevki** | **Stroški** | **Olajšava** | **Akontacija v RS** |
| 1103 | Regres za letni dopust |  |  |  |  |  |

V obrazložitvi informativnega izračuna dohodnine je zapisano: »**Ker je davčni zavezanec v letu 2023 prejel regres v višini 1.100,00 EUR in znesek dohodka izplačanega iz naslova regresa ne presega 2.220,95** **EUR, se zavezancu v davčno osnovo izplačan dohodek iz naslova regresa ne všteva.«**

**V tem primeru je podatek v informativnem izračunu dohodnine pravilen in ugovora ni treba vložiti.**

V primeru, ko davčni zavezanec prejme regres v višini, ki **presega** 100% povprečne letne plače zaposlenih v Sloveniji, preračunane na mesec za leto 2023, se v davčno osnovo všteva tisti del regresa, ki presega 100% povprečne letne plače zaposlenih v Sloveniji, zmanjšan za prispevke za socialno varnost, glede na delež regresa, ki se všteva v davčno osnovo. Enako velja, če je bil regres izplačan v več delih oziroma če so ga izplačali različni delodajalci in seštevek prejetega regresa v letu 2023 presega 100% povprečne letne plače zaposlenih v Sloveniji.

Primer prejetega regresa v višini 3.000,00 EUR :

v informativnem izračunu dohodnine so pod oznako 1103 vključeni naslednji podatki

|  |  |  |  |  |  |  |
| --- | --- | --- | --- | --- | --- | --- |
| **Oznaka** | **Vrsta dohodka** | **Dohodek** | **Prispevki** | **Stroški** | **Olajšava** | **Akontacija v RS** |
| 1103 | Regres za letni dopust | 779,05 | 172,18 |  |  | 151,72 |

V informativnem izračunu dohodnine je v obrazložitvi zapisano: **»Ker je davčni zavezanec v letu 2023 prejel regres v višini 3.000,00 EUR in znesek dohodka izplačanega iz naslova regresa presega 2.220,95** **EUR, se zavezancu v davčno osnovo všteva dohodek iz naslova regresa v višini 779,05 EUR.**

**Pri regresu za letni dopust, prejetem v RS, se letna davčna osnova zmanjša za obvezne prispevke za socialno varnost, upoštevane pri določanju davčne osnove v skladu z 41. členom** [**ZDoh-2**](http://www.pisrs.si/Pis.web/pregledPredpisa?id=ZAKO4697)**, v višini 172,18 EUR.«**

**V tem primeru je zapis v informativnem izračunu pravilen in davčnemu zavezancu ugovora ni treba vložiti.**

b.)PRIMERI IZPLAČNEGA REGRESA ZA LETNI DOPUST, KO MORA DAVČNI ZAVEZANEC VLOŽITI UGOVOR

V kolikor regres za letni dopust, ki je bil davčnemu zavezancu izplačan v letu 2023, ni bil vključen v informativni izračun dohodnine, mora vložiti ugovor, s katerim informativni izračun dohodnine dopolnjuje. V tem primeru tudi v obrazložitvi informativnega izračuna dohodnine ni nobene navedbe glede regresa, kot je sicer v primeru vključenega regresa, prikazano v primerih iz točke a).

Primer prejetega regresa v višini 2.400,00 EUR, ki **ni vključen** v informativni izračun dohodnine:

v tem primeru je treba vložiti ugovor in pod oznako 1103 Regres za letni dopust vpisati podatke o celotnem znesku prejetega regresa (tudi če je prejet po sodni odločbi, zamudne obresti se v tem primeru ne vpišejo), prispevkih in akontaciji dohodnine v RS.

|  |  |  |  |  |  |  |
| --- | --- | --- | --- | --- | --- | --- |
| **Oznaka** | **Vrsta dohodka** | **Dohodek** | **Prispevki** | **Stroški** | **Olajšava** | **Akontacija v RS** |
| 1103 | Regres za letni dopust | 2.400,00 | 39,57  |  |  | 34,87 |

V postopku odmere dohodnine bo davčni organ v davčno osnovo vštel znesek regresa, ki presega 100% povprečne letne plače zaposlenih v Sloveniji, preračunane na mesec za leto 2023, zmanjšane za sorazmerni del prispevkov za socialno varnost, ki jih mora na podlagi posebnih predpisov plačevati delojemalec, glede na delež teh dohodkov, ki se vštevajo v davčno osnovo.

Primer prejetega regresa, ko so podatki o regresu pod oznako dohodka 1103 v informativnem izračunu dohodnine **nepravilni** (vključeni v prenizkem/previsokem znesku):

v tem primeru, je treba vložiti ugovor in pod oznako 1103 Regres za letni dopust vpisati podatke o celotnem znesku prejetega regresa (tudi če je prejet po sodni odločbi, zamudne obresti se v tem primeru ne vpišejo), prispevkih in akontaciji dohodnine v RS.

|  |  |  |  |  |  |  |
| --- | --- | --- | --- | --- | --- | --- |
| **Oznaka** | **Vrsta dohodka** | **Dohodek** | **Prispevki** | **Stroški** | **Olajšava** | **Akontacija v RS** |
| 1103 | Regres za letni dopust | 2.400,00 | 39,57 |  |  | 34,87 |

**PLAČILO ZA POSLOVNO USPEŠNOST – OZNAKA 1111**

Za davčno leto 2023, je na podlagi sedmega odstavka 109. člena ZDoh-2 določeno, da se v letno davčno osnovo od plačila za poslovno uspešnost všteva vsota tega dohodka, ki presega 100% povprečne letne plače zaposlenih v Sloveniji, preračunane na mesec za leto 2023 po podatkih Statističnega urada Republike Slovenije (tj. 2.220,95 EUR) zmanjšana za sorazmerni del prispevkov za socialno varnost, ki jih mora na podlagi posebnih predpisov plačevati delavec, glede na delež teh dohodkov, ki se vštevajo v davčno osnovo. V vsoto plačila za poslovno uspešnost se ne všteva posamezno izplačilo tega dohodka, za katerega niso kumulativno izpolnjeni pogoji, da gre za dohodek v zvezi z delovnim razmerjem (lahko tudi v naravi), ima po vsebini naravo plačila za poslovno uspešnost (ni relevantno poimenovanje dohodka v splošnem aktu delodajalca ali kolektivni pogodbi, primeroma nagrada, božičnica), pravica do dohodka je določena v splošnem aktu delodajalca ali kolektivni pogodbi in dohodek je izplačan **največ** dvakrat v koledarskem letu vsem upravičenim delavcem.

Izplačevalec dohodka je, ne glede na predhodno navedeno, v Povzetek obračuna dohodkov, izplačanih v obdobju od 1. 1. 2023 do 31. 12. 2023 vključil podatke o izplačanem plačilu za poslovno uspešnost v celotnem znesku izplačane poslovne uspešnosti, ne glede na to, da se v davčno osnovo všteva le plačilo za poslovno uspešnost, ki presega 100% povprečne plače zaposlenih v Sloveniji.

Navedeni ugovorni razlog davčni zavezanec vpiše v točko 7 - ugovor zaradi napačnega izračuna dohodnine in drugo.

a.) PRIMERI IZPLAČNEGA PLAČILA ZA POSLOVNO USPEŠNOST, KO DAVČNEMU ZAVEZANCU UGOVORA NI TREBA VLOŽITI

V primeru, ko je davčni zavezanec prejel plačilo za poslovno uspešnost, v višini do vključno 100% povprečne plače zaposlenih v Sloveniji, preračunane na mesec za leto 2023 se le-ta **ne všteva** v davčno osnovo.

Primer prejete poslovne uspešnosti v višini 2.000,00 EUR, od katere so bili obračunani prispevki za socialno varnost, akontacije dohodnine pa ni bila obračunana:

V informativnem izračunu dohodnine so pod oznako 1111 naslednji podatki

|  |  |  |  |  |  |  |
| --- | --- | --- | --- | --- | --- | --- |
| **Oznaka** | **Vrsta dohodka** | **Dohodek** | **Prispevki** | **Stroški** | **Olajšava** | **Akontacija v RS** |
| 1111 | Plačilo za poslovno uspešnost |  |  |  |  |  |

V obrazložitvi informativnega izračuna dohodnine je zapisano**: »Ker je davčni zavezanec v letu 2023 prejel plačilo za poslovno uspešnost v višini 2.000,00 EUR in znesek dohodka izplačanega iz naslova plačila za poslovno uspešnost ne presega 2.220,95 EUR, se zavezancu v davčno osnovo izplačan dohodek iz naslova plačila za poslovno uspešnost ne všteva. Davčno osnovo tudi ne znižujejo obvezni prispevki za socialno varnost od navedenega dohodka«.**

**V tem primeru je podatek v informativnem izračunu dohodnine pravilen in ugovora ni treba vložiti.**

V primeru, ko je davčni zavezanec prejel plačilo za poslovno uspešnost v višini, ki **presega** 100% povprečne letne plače zaposlenih v Sloveniji, preračunane na mesec za leto 2023, se v davčno osnovo všteva tisti del plačila za poslovno uspešnost, ki presega 100% povprečne letne plače zaposlenih v Sloveniji in sorazmerni del prispevkov za socialno varnost, glede na delež plače za poslovno uspešnost, ki se všteva v davčno osnovo.

Primer prejetega plačila za poslovno uspešnost v višini 3.000,00 EUR (presega znesek 100% povprečne letne plače zaposlenih v Sloveniji, preračunane na mesec za leto 2023):

V informativnem izračunu dohodnine so pod oznako 1111 vključeni naslednji podatki

|  |  |  |  |  |  |  |
| --- | --- | --- | --- | --- | --- | --- |
| **Oznaka** | **Vrsta dohodka** | **Dohodek** | **Prispevki** | **Stroški** | **Olajšava** | **Akontacija v RS** |
| 1111 | Plačilo za poslovno uspešnost | 779,05 | 172,18 |  |  | 151,72 |

V informativnem izračunu dohodnine je v obrazložitvi zapisano: »**Davčni zavezanec je v letu 2023 prejel plačilo za poslovno uspešnost v višini 3.000,00 EUR. Ker znesek dohodka izplačanega iz naslova plačila za poslovno uspešnost presega povprečno mesečno plačo v RS, ki znaša 2.220,95 EUR, se zavezancu v davčno osnovo všteva dohodek iz naslova plačila za poslovno uspešnost v višini 779,05 EUR, kar znaša 25,97% celotnega prejetega plačila za poslovno uspešnost, zato se davčna osnova od dohodka iz naslova plačila za poslovno uspešnost zmanjša za sorazmerni del obveznih prispevkov za socialno varnost v višini 172,18 EUR«.**

**V tem primeru je zapis v informativnem izračunu pravilen in davčnemu zavezancu ugovora ni treba vložiti.**

b.)PRIMERI IZPLAČNEGA PLAČILA ZA POSLOVNO USPEŠNOST, KO MORA DAVČNI ZAVEZANEC VLOŽITI UGOVOR

V kolikor plačilo za poslovno uspešnost, ki je bila davčnemu zavezancu izplačana v letu 2023, ni bila vključeno v informativni izračun dohodnine, mora vložiti ugovor, s katerim informativni izračun dohodnine dopolnjuje. V tem primeru tudi v obrazložitvi informativnega izračuna dohodnine ni nobene navedbe glede poslovne uspešnosti, kot je sicer v primeru vključene poslovne uspešnosti, prikazano v primerih iz predhodne točke a.

Primer prejetega plačila za poslovno uspešnost v višini 2.400,00 EUR, ki **ni vključeno** v informativni izračun dohodnine:

v tem primeru je treba vložiti ugovor in pod oznako 1111 Plačilo za poslovno uspešnost vpisati podatke o celotnem znesku prejetega plačila za poslovno uspešnost (tudi če je prejeto po sodni odločbi, zamudne obresti se v tem primeru ne vpišejo), prispevkih in akontaciji dohodnine v RS.

|  |  |  |  |  |  |  |
| --- | --- | --- | --- | --- | --- | --- |
| **Oznaka** | **Vrsta dohodka** | **Dohodek** | **Prispevki** | **Stroški** | **Olajšava** | **Akontacija v RS** |
| 1111 | Plačilo za poslovno uspešnost | 2.400,00 | 530,40 |  |  | 34,87 |

V postopku odmere dohodnine bo davčni organ v davčno osnovo vštel znesek plačila za poslovno uspešnost, ki presega 100% povprečne letne plače zaposlenih v Sloveniji, preračunane na mesec za leto 2023, zmanjšane za sorazmerni del prispevkov za socialno varnost, ki jih mora na podlagi posebnih predpisov plačevati delojemalec, glede na delež teh dohodkov, ki se vštevajo v davčno osnovo.

Primer prejetega plačila za poslovne uspešnost, ko so podatki o plačilu za poslovno uspešnost pod oznako dohodka 1111 v informativnem izračunu dohodnine **nepravilni** (vključeni v prenizkem/previsokem znesku):

v tem primeru, je treba vložiti ugovor in pod oznako 1111 Plačilo za poslovno uspešnost vpisati podatke o celotnem znesku prejetega plačila za poslovno uspešnost (tudi če je prejeto po sodni odločbi, zamudne obresti se v tem primeru ne vpišejo), prispevkih in akontaciji dohodnine v RS.

|  |  |  |  |  |  |  |
| --- | --- | --- | --- | --- | --- | --- |
| **.Oznaka** | **Vrsta dohodka** | **Dohodek** | **Prispevki** | **Stroški** | **Olajšava** | **Akontacija v RS** |
| 1111 | Plačilo za poslovno uspešnost | 2.400,00 | 530,40 |  |  | 34,87 |

**DOHODKI POD OSTALIMI OZNAKAMI**

V primeru, da so pod posamezno oznako dohodki že vpisani, pa so ti nepravilni (prenizki oz. previsoki), se podatke popravi tako, da se v tabeli dohodkov v celoti izpolni podatke pod posamezno oznako.

Primer - v informativnem izračunu dohodnine so pod oznako 1230 naslednji podatki:

|  |  |  |  |  |  |  |
| --- | --- | --- | --- | --- | --- | --- |
| **Oznaka** | **Vrsta dohodka** | **Dohodek** | **Prispevki** | **Stroški** | **Olajšava** | **Akontacija v RS** |
| 1230 | Preostali dohodki iz drugega pogodbenega razmerja | 1.000,00 | 6,36 | 100,00 |  | 223,41 |

Ker je davčni zavezanec imel v zvezi z navedenimi dohodki poleg normiranih stroškov v znesku 100,00 EUR, še dejanske stroške prevoza in nočitev v višini 220,00 EUR, podatke popravi tako, da pod oznako 1230 vpiše:

|  |  |  |  |  |  |  |
| --- | --- | --- | --- | --- | --- | --- |
| **Oznaka** | **Vrsta dohodka** | **Dohodek** | **Prispevki** | **Stroški** | **Olajšava** | **Akontacija v RS** |
| 1230 | Preostali dohodki iz drugega pogodbenega razmerja | 1.000,00 | 6,36 | 320,00 |  | 223,41 |

V primeru uveljavljanja dejanskih stroškov, mora ugovoru predložiti ustrezna dokazila.

V primeru, da davčnemu zavezancu dohodki pod posamezno oznako niso bili izplačani ali akontacija dohodnine oziroma prispevki niso bili plačani, podatke popravi tako, da namesto zneska, ki je bil upoštevan pri informativnem izračunu, vpišejo ničle.

Primer - brisanje podatkov o posameznem dohodku (velja za vse oznake dohodkov):

|  |  |  |  |  |  |  |
| --- | --- | --- | --- | --- | --- | --- |
| **Oznaka** | **Vrsta dohodka** | **Dohodek** | **Prispevki** | **Stroški** | **Olajšava** | **Akontacija v RS** |
| 1230 | Preostali dohodki iz drugega pogodbenega razmerja | 0,00 | 0,00 | 0,00 |  | 0,00 |

**2. spremembe ali dopolnitve podatkov o dohodkih, prejetih oziroma doseženih v tujini in uveljavljanja odbitka davka, plačanega v tujini ter uveljavljanja oprostitve na podlagi mednarodne pogodbe**

Davčni zavezanec v tabelo se vpiše podatki o dohodkih, prejetih oziroma doseženih v tujini, ki pri informativnem izračunu dohodnine niso bili upoštevani oziroma so bili upoštevani nepravilno. Pod oznako dohodka vpiše oznako za posamezno vrsto dohodka, kot je razvidna iz tabele dohodkov pod točko 1 ugovora. Če je enako vrsto dohodka prejel iz dveh ali več držav ali mednarodne organizacije, mora za vsako državo/mednarodno organizacijo izpolniti svojo vrstico.

**REGRES ZA LETNI DOPUST – OZNAKA 1103**

V primeru, da je davčni zavezanec prejel dohodek iz tujine, ki je vsebinsko primerljiv regresu, do višine 100% povprečne plače zaposlenih v Sloveniji, preračunane na mesec za leto 2023, se le-ta ne všteva v davčno osnovo za odmero dohodnine.

V primeru, ko je davčni zavezanec prejel dohodek iz tujine, ki je vsebinsko primerljiv regresu in ta presega 100% povprečne letne plače zaposlenih v Sloveniji, preračunane na mesec za leto 2023, se bo v davčno osnovo vštel znesek regresa, ki presega 100% povprečne letne plače zaposlenih v Sloveniji, zmanjšan za sorazmerni del prispevkov za socialno varnost, ki jih mora na podlagi posebnih predpisov plačevati delojemalec, glede na delež teh dohodkov, ki se vštevajo v davčno osnovo. Enako velja, če mu je bil regres izplačan v več delih oziroma, če so ga izplačali različni delodajalci in seštevek prejetega regresa v letu 2023 presega 100% povprečne letne plače zaposlenih v Sloveniji.

Podrobnejši opis za izpolnjevanju obrazca ugovora, v delu, ki se nanaša na regres za letni dopust, najdete v dokumentu [»PRIMERI PRAVILNE IZPOLNITVE OBRAZCA UGOVORA ZOPER INFORMATIVNI IZRAČUN DOHODNINE IN NAPOVEDI ZA ODMERO DOHODNINE ZA REGRES ZA LETNI DOPUST IN POSLOVNO USPEŠNOST (OZNAKA DOHODKA 1103 IN/ALI 1111)«](https://view.officeapps.live.com/op/view.aspx?src=https%3A%2F%2Fwww.fu.gov.si%2Ffileadmin%2FInternet%2FDavki_in_druge_dajatve%2FPodrocja%2FDohodnina%2FLetna_odmera_dohodnine%2FOpis%2FPrimeri_pravilne_izpolnitve_obrazca_ugovora_in_napovedi_za_regres_in_poslovno_uspesnost.docx&wdOrigin=BROWSELINK).

a.) PRIMERI IZPLAČNEGA REGRESA ZA LETNI DOPUST, KO DAVČNEMU ZAVEZANCU UGOVORA NI TREBA VLOŽITI

Primer vsebinsko primerljivega regresa iz tujine v višini 886,63 EUR, od katerega so bili v tujini obračunani prispevki za socialno varnost v višini 159,59 EUR, in ga je davčni zavezanec že napovedal v medletni napovedi za odmero akontacije dohodnine:

v informativnem izračunu dohodnine so pod oznako 1103 naslednji podatki

|  |  |  |  |  |  |  |
| --- | --- | --- | --- | --- | --- | --- |
| **Oznaka** | **Vrsta dohodka** | **Dohodek** | **Prispevki** | **Stroški** | **Olajšava** | **Akontacija v RS** |
| 1103 | Regres za letni dopust |  |  |  |  |  |

V obrazložitvi informativnega izračuna dohodnine je zapisano: »**Ker je davčni zavezanec v letu 2023 prejel regres v višini 886,63 EUR in znesek dohodka izplačanega iz naslova regresa ne presega 2.220,95 EUR, se zavezancu v davčno osnovo izplačan dohodek iz naslova regresa ne všteva«.**

**V tem primeru je zapis v informativnem izračunu dohodnine pravilen in davčnemu zavezancu ugovora ni treba vložiti.**

Primer vsebinsko primerljivega regresa iz tujine v višini 2.300,00 EUR, od katerega so bili v tujini obračunani prispevki za socialno varnost v višini 442,00 EUR, ki ga je davčni zavezanec že napovedal v medletni napovedi za odmero akontacije dohodnine:

v informativnem izračunu dohodnine so pod oznako 1103 naslednji podatki:

|  |  |  |  |  |  |  |
| --- | --- | --- | --- | --- | --- | --- |
| **Oznaka** | **Vrsta dohodka** | **Dohodek** | **Prispevki** | **Stroški** | **Olajšava** | **Akontacija v RS** |
| 1103 | Regres za letni dopust | 79,05 | 15,20 |  |  | 15,39 |

V informativnem izračunu dohodnine je v obrazložitvi zapisano: **»Ker je davčni zavezanec v letu 2023 prejel regres v višini 2.300,00 EUR in znesek dohodka izplačanega iz naslova regresa presega 2.220,95 EUR, se zavezancu v davčno osnovo všteva dohodek iz naslova regresa v višini 79,05 EUR.**

**Pri regresu za letni dopust, prejetem v tujini, se letna davčna osnova zmanjša za sorazmerni del obveznih prispevkov za socialno varnost, upoštevanih pri določanju davčne osnove v skladu z 41. členom** [**ZDoh-2**](http://www.pisrs.si/Pis.web/pregledPredpisa?id=ZAKO4697)**, glede na delež regresa, ki se všteva v davčno osnovo. Ker se zavezancu za leto 2023 v davčno osnovo všteva dohodek iz naslova regresa, prejetega v (navedba države) v višini 79,05 EUR, kar znaša 3,44% celotnega prejetega regresa v tej državi, se davčna osnova od dohodka iz naslova prejetega regresa v tej državi zmanjša za sorazmerni del obveznih prispevkov za socialno varnost v višini 15,20 EUR«.**

**V tem primeru je zapis v informativnem izračunu dohodnine pravilen in davčnemu zavezancu ugovora ni treba vložiti.**

b.) PRIMERI IZPLAČNEGA REGRESA ZA LETNI DOPUST, KO MORA DAVČNI ZAVEZANEC VLOŽITI UGOVOR

V primeru, da davčni zavezanec regresa ni napovedal že med letom pri odmeri akontacije dohodnine, vpiše podatke o prejetem regresu v ugovor, in sicer **celoten znesek** prejetega regresa in celoten znesek obveznih prispevkov za socialno varnost, ki so bili obračunani od regresa. Davčni organ bo v odmernem postopku v davčno osnovo vštel znesek regresa, ki presega 100% povprečne letne plače zaposlenih v Sloveniji, preračunane na mesec za leto 2023, zmanjšan za sorazmerni del prispevkov za socialno varnost, ki jih mora na podlagi posebnih predpisov plačevati delojemalec, glede na delež teh regresa, ki se všteva v davčno osnovo.

|  |  |  |  |  |  |  |  |
| --- | --- | --- | --- | --- | --- | --- | --- |
| **Oznaka dohodka** | **Vrsta dohodka** | **Dohodek** | **Tuji prispevki** | **Tuji davek** | **Stroški** | **Akontacija** **v RS** | **Država/****Mednarodna organizacija** |
| 1103 | Regres za letni dopust | 1.900,00 | 342,00 | 0,00 |  | 0,00 | Država |

Davčni zavezanec je dolžan v zvezi z uveljavljanjem izvzema zgoraj navedenega dohodka v višini 100% povprečne letne plače zaposlenih v Sloveniji davčnemu organu priložiti ustrezna dokazila, iz katerih bo razvidno, da gre dejansko za vsebinsko primerljiv dohodek, ki ustreza regresu (npr. obračunski list).

**PLAČILO ZA POSLOVNO USPEŠNOST – OZNAKA 1111**

V primeru, da je davčni zavezanec prejel dohodek iz tujine, ki je vsebinsko primerljiv poslovni uspešnosti, do višine 100% povprečne plače zaposlenih v Sloveniji, preračunane na mesec za leto 2023, se le-ta ne všteva v davčno osnovo za odmero dohodnine.

V primeru, ko je davčni zavezanec prejel dohodek iz tujine, ki je vsebinsko primerljiv poslovni uspešnosti in ta presega 100% povprečne letne plače zaposlenih v Sloveniji, preračunane na mesec za leto 2023, se bo v davčno osnovo vštel znesek poslovne uspešnosti, ki presega 100% povprečne letne plače zaposlenih v Sloveniji za leto 2023, zmanjšan za sorazmerni del prispevkov za socialno varnost, ki jih mora na podlagi posebnih predpisov plačevati delojemalec, glede na delež teh dohodkov, ki se vštevajo v davčno osnovo.

Podrobnejši opis za izpolnjevanju obrazca ugovora, v delu, ki se nanaša na plačilo poslovne uspešnosti, najdete v dokumentu [»PRIMERI PRAVILNE IZPOLNITVE OBRAZCA UGOVORA ZOPER INFORMATIVNI IZRAČUN DOHODNINE IN NAPOVEDI ZA ODMERO DOHODNINE ZA REGRES ZA LETNI DOPUST IN POSLOVNO USPEŠNOST (OZNAKA DOHODKA 1103 IN/ALI 1111)«](https://view.officeapps.live.com/op/view.aspx?src=https%3A%2F%2Fwww.fu.gov.si%2Ffileadmin%2FInternet%2FDavki_in_druge_dajatve%2FPodrocja%2FDohodnina%2FLetna_odmera_dohodnine%2FOpis%2FPrimeri_pravilne_izpolnitve_obrazca_ugovora_in_napovedi_za_regres_in_poslovno_uspesnost.docx&wdOrigin=BROWSELINK).

Če je davčni zavezanec prejel plačo, nadomestilo plače ali drugo plačilo za opravljeno delo od tujega delodajalca za delo v tujini in je poleg tega prejel tudi povračila stroškov prehrane med delom ter stroške prevoza na delo in iz dela, mora tovrstna povračila vključiti v dohodek (celotni dohodek).

Skupni znesek stroškov prehrane med delom in stroškov prevoza na delo in z dela, ki se ne všteva v davčno osnovo od dohodka iz delovnega razmerja s tujim delodajalcem za delo v tujini, glede na dejansko prisotnost na delovnem mestu v tujini, davčni zavezanec vpiše v polje Stroški. Navedeni izvzem dohodka v višini stroškov iz davčne osnove je mogoče uveljavljati le pri dohodku iz delovnega razmerja z oznako vrste dohodka 1101, priznajo pa se pod pogoji in do višine, ki je določena z [Uredbo o davčni obravnavi povračil stroškov in drugih dohodkov iz delovnega razmerja](http://www.pisrs.si/Pis.web/pregledPredpisa?id=URED4359), pri čemer se stroški prehrane med delom priznajo do višine, povečane za 80 %, glede na višino, ki jo določi vlada.

Davčni zavezanec je dolžan v zvezi z uveljavljanjem izvzema zgoraj navedenega dohodka v višini stroškov iz davčne osnove v zvezi z delom v tujini davčnemu organu dokazati, da so mu ti stroški dejansko nastali z dnevno prisotnostjo na delovnem mestu.

Za lažje uveljavljanje dejanskih stroškov je na spletnih straneh FURS objavljen obrazec [Vloge za uveljavljanje zmanjšanja davčne osnove od dohodka iz delovnega razmerja za stroške v zvezi z delom v tujini.](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=uveljavljanje_stroskov_v_zvezi_z_delom_v_tujini_pri_tujem_delodajalcu_preb)

Odbitek tujega davka davčni zavezanec uveljavlja tako, da izpolni podatke pod posamezno oznako dohodka tako, da vnese podatke o dohodku, prejetem oziroma doseženem v tujini, morebitnih prispevkih in stroških v zvezi z dohodkom iz tujine, podatek o tujem davku ter državo (oziroma mednarodno organizacijo), v kateri je prejel posamezno vrsto dohodka.

Oprostitev plačila davka za dohodke, za katere je z mednarodno pogodbo določena oprostitev, uveljavlja tako, da izpolni podatke pod posamezno oznako dohodka in vnese podatke o dohodku, prejetem oziroma doseženem v tujini, morebitnih prispevkih in stroških v zvezi z dohodkom iz tujine, podatek o tujem davku ter državo (oziroma mednarodno organizacijo), v kateri je prejel posamezno vrsto dohodka.

Ugovoru je potrebno priložiti ustrezna dokazila glede davčne obveznosti izven Republike Slovenije, zlasti o znesku davka, plačanega v tujini, o osnovi za plačilo davka ter o tem, da je znesek davka, plačan v tujini, dokončen in dejansko plačan.

Če davčni zavezanec rezident ne uveljavlja odbitka davka, plačanega v tujini ali oprostitve v ugovoru zoper informativni izračun dohodnine, mu davčni organ odmeri dohodnino ne da bi se upošteval odbitek davka, plačanega v tujini ali oprostitev.

Vse v letu 2023 veljavne mednarodne pogodbe o izogibanju dvojnega obdavčevanja dohodka in premoženja za odpravo dvojnega obdavčenja vsebujejo t. i. metodo navadnega odbitka, kar pomeni, da se davek v Sloveniji zmanjša za znesek davka, plačanega v državi vira, ki je enak davku, ki bi ga Slovenija sama odmerila od dohodka, doseženega v drugi državi.

Seznam veljavnih mednarodnih pogodb, pojasnila ter vprašanja in odgovori v zvezi z mednarodnim obdavčenjem so objavljeni na [spletni strani FURS](http://www.fu.gov.si/davki_in_druge_dajatve/podrocja/mednarodno_obdavcenje/#c78).

**3. spremembe ali dopolnitve podatkov o dohodkih, ki se povprečijo**

V primeru, da je davčni zavezanec prejel dohodek iz delovnega razmerja (brez zneska zamudnih obresti), pod oznakami dohodkov 1101-1109 in 1111, na podlagi sodne odločbe za preteklo leto ali več preteklih let in v informativnem izračunu dohodnine le-ta ni naveden oz. ni naveden v pravilni višini, vpiše dohodek, morebitne prispevke (pri vseh oznakah dohodkov 1101-1109 in 1111) ter stroške (samo pod oznako dohodka 1109), ki izpolnjujejo pogoje iz prvega odstavka 120. člena ZDoh-2 za odmero dohodnine po posebej izračunani povprečni individualni stopnji. Pri tem vsota prispevkov ne sme biti višja, kot je vsota dohodkov pod navedenimi oznakami dohodkov.

V primeru dobička, ugotovljenega na podlagi davčnega obračuna pod oznako dohodka 2100, davčni zavezanec vpiše zgolj znesek dohodka, ne pa tudi prispevke in stroške.

V polje »Prispevki« davčni zavezanec vpiše: skupni znesek obračunanih obveznih prispevkov za socialno varnost, ki zadevajo dohodke iz delovnega razmerja, izplačane na podlagi sodne odločbe.

V polje »Normirani ali dejanski stroški« (dopustno le pri oznaki dohodka 1109) davčni zavezanec vpiše podatek le v primeru nadomestila za uporabo lastnih sredstev pri delu na domu, izplačanega na podlagi sodne odločbe. V tem primeru se lahko vpiše znesek do višine 0,20% zadnje znane povprečne letne plače zaposlenih v Sloveniji, preračunane na mesec, za vsak dan dela na domu..

Če so dejanski stroški, nastali pri delu na domu, višji od navedenega zneska, lahko na podlagi posebnih evidenc in dokazil davčni zavezanec uveljavlja dejanske stroške. V tem primeru v polje »Dohodek« davčni zavezanec vpiše celotni znesek prejetega nadomestila za uporabo lastnih sredstev pri delu na domu. Dokazila o dejanskih stroških davčni zavezanec priloži k ugovoru.

V polji »Od meseca leta« in »Do meseca leta« davčni zavezanec vpiše: mesec in leto začetka ter mesec in leto konca obdobja, za katero je bil dohodek izplačan.

**4. spremembe ali dopolnitve podatkov o vzdrževanih družinskih članih**

Davčni zavezanec vpiše podatke o vzdrževanih družinskih članih, za katere mu pri informativnem izračunu dohodnine posebna olajšava ni bila priznana oz. želi v zvezi s priznano olajšavo uveljavljati spremembe.

Primer - v informativnem izračunu dohodnine je priznana olajšava za otroka :

|  |  |  |  |  |  |
| --- | --- | --- | --- | --- | --- |
| **Ime****in priimek** | **Davčna številka**  | **Leto** **rojstva** | **Sorodst. razmerje** | **Čas** **vzdrževanja** | **Znesek prispevkov za preživljanje** |
| **Od meseca** | **do meseca** |
| Janez Novak | 1 | 2 | 3 | 4 | 5 | 6 | 7 | 8 | 2000 | A2 | 1 | 9 |  |

Če želi za tega otroka uveljavljati olajšavo za vzdrževanje tudi za obdobje oktober – december (skupno za celo leto) v tabelo vpiše

|  |  |  |  |  |  |
| --- | --- | --- | --- | --- | --- |
| **Ime****in priimek** | **Davčna številka**  | **Leto** **rojstva** | **Sorodst. razmerje** | **Čas** **vzdrževanja** | **Znesek prispevkov za preživljanje** |
| **Od meseca** | **do meseca** |
| Janez Novak | 1 | 2 | 3 | 4 | 5 | 6 | 7 | 8 | 2000 | A2 | 1 | 12 |  |

Če je davčni zavezanec za vzdrževanega družinskega člana na podlagi sodne odločbe, sporazuma ali dogovora o preživljanju **plačeval preživnino** (ne vpisuje prejete preživnine), vpiše skupni znesek v letu 2023 plačane preživnine v polje »Znesek prispevka za preživljanje«. Če uveljavlja olajšavo le za del leta, vpiše znesek plačane preživnine, ki se nanaša na to obdobje.

Primer - v informativnem izračunu dohodnine davčnemu zavezancu ni priznana olajšava za otroka, za katerega je celo leto plačeval preživnino. Skupni letni znesek plačane preživnine znaša 1.500,00 EUR

|  |  |  |  |  |  |
| --- | --- | --- | --- | --- | --- |
| **Ime****in priimek** | **Davčna številka**  | **Leto** **rojstva** | **Sorodst. razmerje** | **Čas** **vzdrževanja** | **Znesek prispevkov za preživljanje** |
| **Od meseca** | **do meseca** |
| Janez Novak | 1 | 2 | 3 | 4 | 5 | 6 | 7 | 8 | 2000 | A2 | 1 | 12 | 1.500,00 |

**Razliko** do celotne višine posebne olajšave za vzdrževane družinske člane davčni zavezanec uveljavlja le, kadar drug davčni zavezanec, ki uveljavlja olajšavo za iste vzdrževane družinske člane, te olajšave, zaradi prenizke osnove za dohodnino, ne more v celoti izkoristiti. V prvo tabelo se vpiše podatek o vzdrževanih družinskih članih, v spodnjo pa priimek in ime ter davčno številko davčnega zavezanca, ki olajšave za iste vzdrževane družinske člane ne more izkoristiti v celoti.

V primeru, da prvotno uveljavljane **razlike** do celotne višine posebne olajšave za vzdrževane družinske člane davčni zavezanec ne želi več uveljavljati, v tabeli obrazca obkroži DA. Navedeni umik velja za vse vzdrževane družinske člane.

Davčnemu zavezancu, za katerega je drug davčni zavezanec uveljavljal posebno olajšavo za vzdrževanega družinskega člana, se **ne prizna zmanjšanje letne osnove** v višini splošne olajšave.

Davčnemu zavezancu, za katerega je drug davčni zavezanec uveljavljal posebno olajšavo za vzdrževanega družinskega člana za del leta, se **prizna zmanjšanje letne osnove v sorazmernem delu** splošne olajšave, in to za čas, ko ni bil vzdrževani družinski član.

Oznake sorodstvenega razmerja:

**A1** – Otrok do 18. leta starosti. Otrok, ki dopolni 18 let, v zadevnem davčnem letu ne glede na mesec, v katerem dopolni to starost.

**A2** –Otrok do 26. leta starosti, če neprekinjeno ali s prekinitvijo do enega leta nadaljuje šolanje na srednji, višji ali visoki stopnji, ni zaposlen, ne opravlja dejavnosti in nima lastnih dohodkov za preživljanje ali so ti manjši od 2.698,00 EUR. Za lastne dohodke se štejejo vsi dohodki po ZDoh-2 razen družinske pokojnine, dohodka za opravljeno začasno ali občasno delo na podlagi napotnice pooblaščene organizacije ali Zavoda RS za zaposlovanje, ki opravlja dejavnost posredovanje dela dijakom in študentom, v skladu s predpisi s področja zaposlovanja, štipendije in dohodki otroka, oproščeni plačila dohodnine po 22. in 29. členu ZDoh-2.

**A3** –Otrok, ki izpolnjuje pogoje pod oznako A2 in je starejši od 26 let, če se vpiše na študij do 26. leta starosti, in to največ za šest let od dneva vpisa na dodiplomski študij in največ za štiri leta od dneva vpisa na podiplomski študij.

**A4** –Otrok, starejši od 18 let, ki se ne izobražuje in je za delo sposoben, če je prijavljen pri službi za zaposlovanje in ima po predpisih o prijavi prebivališča prijavljeno isto stalno prebivališče kot starši oziroma posvojitelji ter nima lastnih sredstev za preživljanje oziroma so ta manjša od 2.698,00 eura.

**A5** –Otrok, ki potrebuje posebno nego in varstvo in ima pravico do dodatka za nego otroka v skladu z zakonom o starševskem varstvu in družinskih prejemkih ali pravico do dodatka za pomoč in postrežbo v skladu z zakonom o pokojninskem in invalidskem zavarovanju.

**B1** – Otrok, ki ima status invalida v skladu z zakonom o socialnem vključevanju invalidov in nadaljuje šolanje na srednji, višji ali visoki stopnji, ne glede na starost.

**B2** – Otrok, ki ima status invalida v skladu z zakonom socialnem vključevanju invalidov in se ne šola, kadar nima lastnih dohodkov za preživljanje ali so ti manjši od višine posebne olajšave za vzdrževanega družinskega otroka, ki potrebuje posebno nego in varstvo, ne glede na starost. Za lastne dohodke se štejejo vsi dohodki po ZDoh-2, razen dodatka za pomoč in postrežbo po zakonu o vojnih veteranih, zakonu o vojnih invalidih, zakonu o socialnem vključevanju invalidov ter zakonu o pokojninskem in invalidskem zavarovanju.

**C** – Zakonec ali zunajzakonski partner, ki ni zaposlen in ne opravlja dejavnosti, če nima lastnih sredstev za preživljanje oziroma so ta manjša od višine posebne olajšave za vzdrževanega družinskega člana (2.698,00 eura).

**D** – Starši oziroma posvojitelji davčnega zavezanca, če nimajo lastnih sredstev za preživljanje oziroma so ta manjša od višine posebne olajšave za vzdrževanega družinskega člana ( 2.698,00 eura) in imajo po predpisih o prijavi prebivališča prijavljeno isto stalno prebivališče kot zavezanec ali so v institucionalnem varstvu v socialnovarstvenem zavodu in davčni zavezanec krije stroške teh storitev ali imajo zavezanec in starši oziroma posvojitelji sklenjen sporazum o preživnini v obliki izvršljivega notarskega zapisa; pod enakimi pogoji tudi starši oziroma posvojitelji zavezančevega zakonca, če zakonec ni zavezanec za dohodnino.

**E** – Drug član kmečkega gospodinjstva.

Otroka, ki je v zadevnem davčnem letu dopolnil 18 let, davčni zavezanec vpiše z oznako A1, ne glede na to, v katerem mesecu leta je to starost dopolnil.

Če je bila med letom pri otroku sprememba statusa za določitev ustrezne oznake (razen, če je dopolnil 18 let) ga davčni zavezanec vpiše z vsako ustrezno oznako posebej.

**5. spremembe ali dopolnitve podatkov o uveljavljanju olajšave za prostovoljno dodatno pokojninsko zavarovanje**

V primeru, da podatkov o plačanih premijah za prostovoljno dodatno pokojninsko zavarovanje ni navedenih v informativnem izračunu dohodnine oz. le-ti niso pravilni ali popolni, davčni zavezanec vpiše v tabelo le podatke o premijah, ki jih je v letu 2023 plačal sam, ne pa tudi podatkov o premijah, ki jih je zanj delno ali v celoti plačal delodajalec.

V stolpec »Oznaka pokojninskega načrta« se vpiše oznako pokojninskega načrta, po katerem plačuje premije. Če je v letu 2023 plačeval premijo po več pokojninskih načrtih, vpiše posamezno oznako pokojninskega načrta v svojo vrstico. V stolpec »Znesek plačanih premij« vpiše znesek vseh premij, ki jih je plačal v letu 2023, po posameznem pokojninskem načrtu, ne glede na to, katero obdobje (leto) zadevajo.

Primer - premije za prostovoljno dodatno pokojninsko zavarovanje, ki niso bile vključene v informativni izračun dohodnine in jih je davčni zavezanec plačeval v letu 2023 po več pokojninskih načrtih:

|  |  |
| --- | --- |
| **Oznaka pokojninskega načrta** | **Znesek plačanih premij** |
| PN MOJ STEBER 01 | 800,00 |
| PN PRVA RENTA | 200,00 |

**6. uveljavljanja drugih davčnih olajšav**

V primeru, da v informativnem izračunu dohodnine ni bila upoštevana katera od drugih davčnih olajšav, v tabeli pod zap. št. 6 pri tisti olajšavi, ki jo davčni zavezanec želi uveljavljati in zanjo izpolnjuje pogoje, obkroži DA.

Ugovoru je potrebno priložiti ustrezna dokazila o izpolnjevanju pogojev za priznanje olajšave. V primeru uveljavljanja olajšave za investiranje v osnovna sredstva in opremo v povezavi z osnovno kmetijsko in osnovno gozdarsko dejavnostjo v okviru kmečkega gospodinjstva ali agrarne skupnosti, je potrebno ugovoru priložiti tudi izpolnjen obrazec [Vloge za uveljavljanje olajšave za investiranje v osnovno kmetijsko in osnovno gozdarsko dejavnost](http://www.fu.gov.si/davki_in_druge_dajatve/podrocja/dohodnina/dohodnina_dohodek_iz_osnovne_kmetijske_in_osnovne_gozdarske_dejavnosti/#c1120).

Davčnim zavezancem, ki v skladu s predpisi o varstvu pred naravnimi in drugimi nesrečami prostovoljno in nepoklicno opravljajo operativne naloge zaščite, reševanja in pomoči nepretrgoma najmanj deset let in jih upravni organ, pristojen za zaščito, reševanje in pomoč, vodi v evidenci, se prizna zmanjšanje letne davčne osnove v višini 1.500 eurov letno.

Če davčni zavezanec meni, da mu osebna olajšava za prostovoljno in nepoklicno opravljanje nalog zaščite, reševanja in pomoči v informativnem izračunu dohodnine neupravičeno ni bila priznana, obkroži DA v ustrezni rubriki v tabeli pod zap. št. 6.

Ugovoru priloži dokazilo, da je vpisan v evidenco oseb, ki v skladu s predpisi o varstvu pred naravnimi in drugimi nesrečami prostovoljno in nepoklicno opravljajo operativne naloge zaščite, reševanja in pomoči nepretrgoma najmanj deset let, ki jo vodi Uprava Republike Slovenije za zaščito in reševanje.

Davčnemu zavezancu, rezidentu se do dopolnjenega 29. leta starosti , vključno z letom v katerem dopolni 29 let starosti, davčna osnova za dohodke iz delovnega razmerja zmanjša v znesku 1.300 eur letno. Olajšava se prizna sorazmerno glede na število mesecev zaposlitve v davčnem letu, pri čemer se upošteva vsak polni mesec zaposlitve. Vkolikor zavezanec želi uveljaviti navedeno olajšavo in izpolnjuje pogoje za uveljavitev v točki 6 ugovora označi DA.

**7. napačnega izračuna dohodnine in drugo**

V primeru, da so bili v informativnem izračunu dohodnine upoštevani pravilni podatki, vendar pa je po mnenju davčnega zavezanca napačen sam izračun dohodnine, mora davčni zavezanec navesti v katerem delu je izračun dohodnine napačen.

V tej rubriki davčni zavezanec navede tudi morebitno ugotovljeno nepravilno upoštevanje njegove povprečne plače, ki jo je davčni organ izračunal na osnovi pravil, določenih v točki b.) PRIMERI IZPLAČANEGA PLAČILA ZA POSLOVNO USPEŠNOST, KO MORA DAVČNI ZAVEZANEC VLOŽITI UGOVOR v poglavju PLAČILO ZA POSLOVNO USPEŠNOST – OZNAKA 1111 in upošteval pri nevštevanju plačila za poslovno uspešnost (oznaka dohodka 1111) v letno davčno osnovo za odmero dohodnine.

V to rubriko davčni zavezanec vpiše tudi katerikoli drug ugovorni razlog, ki ni naveden v prejšnjih točkah.